走筆追王內丘
作者：盧仝
朝代：唐

paragraphs: 自識夫子面，便獲夫子心。
夫子一啓顏，義重千黃金。
平原孟嘗骨已土，始有夫子堪知音。
忽然夫子不語，帶蓆帽，騎驢去。
余對醁醽不能斟，君且來，余之瞻望心悠哉。
零雨其濛愁不散，閑花寂寂斑堦苔。
不如對此景，含笑傾金罍。
莫問四肢暢，暫取眉頭開。
弦琴待夫子，夫子來不來。